辛世文

辛世文教授係中國農業生物技術專家，被譽為「植物基因複製之父」。

簡歷 
辛世文喺廣東湛江出世，祖籍雷州海康，喺中國內地讀完小學同初中，1954年去到香港，讀路德會協同中學，照顧喺香港做生意而身體唔好嘅阿爸。1966年喺香港中文大學新亞書院生物系畢業。

1974年，辛世文喺麥迪臣威斯康臣大學植物生物化學專業畢業，獲博士學位。跟住做過美國「ARCO植物細胞研究所」首席科學家、分子生物部主任，同埋夏威夷大學植物分子生理系正教授。1995年返母校香港中文大學任教。

2006年8月，辛世文出任香港中文大學善衡書院創院院長，至2018年離任，任期12年。而家係香港中文大學榮休生物講座教授。

同袁隆平嘅關係 
辛世文被譽為「植物基因複製之父」，而袁隆平就被譽為「雜交水稻之父」，兩位都係農業生物技術嘅專家，而事實上兩位之間亦都有合作，袁隆平甚至叫咗個仔同新婦——袁定陽同段美娟去跟辛世文讀研究生，完成碩士同博士學位。

個人榮譽 
 中國工程院院士
 香港中文大學榮譽院士

中國科學家
香港大專院校教授
香港中文大學榮譽院士
中國工程院院士
香港中文大學舊生
世文